Botswana gee die Brave Warriors nodige slypkans - Sport - Republikein
Friday, November 16th, 13:50:27
Botswana gee die Brave Warriors nodige slypkans
Ricardo Mannetti, afrigter van die Brave Warriors, sal die komende internasionale vriendskaplike wedstryd in Botswana gebruik om die plaaslike spelersgroep broodnodige speeltyd te gee voor die aanbreek van twee wedstryde teen Mosambiek op 13 en 16 Oktober in die 2019 Afcon kwalifiserende reeks.
Die Namibiese Sokkervereniging (NFA) se sekretaris-generaal, Barry Rukoro, het bevestig dat die Namibiërs as deel van Botswana se 52ste onafhanklikheidsviering die grens sal oorsteek om die Sebras aan te pak.
“Hulle het ons genooi en ons het die versoek van ons goeie vriende en bure aanvaar om dié belangrike dag in hul geskiedenis te merk. Vir ons senior nasionale span is die wedstryd­kans ewe belangrik,” het Rukoro verduidelik.
Afrigter Mannetti beklemtoon dat hy die plaaslike Brave Warriors vir die wedstryd sal gebruik, aangesien hulle meer wedstrydtyd nodig het om volgende maand op hul beste te wees in die twee kort opeenvolgende botsings teen die gesamentlike groep K-voorloper, Mosambiek.
“Die spelers van buitelandse klubs sal nie beskikbaar wees nie, want dit is nie 'n Fifa-datum nie, maar dit gee die plaaslike ouens 'n kans om hul kleim weer af te steek.
“Ons het spelers soos Dynamo Fredericks, Absalom Iimbondi en Marcel Papama wat sekerlik langs kaptein Ronald Ketjijere sal speel.
“Ons het ook vir Charles Hambira, wat te laat aangekom het om teen Zambië oorweeg te word, wat ook speelkans nodig het aangesien hy nog wag op die afhandeling van sy papierwerk om vir Baroka FC in Suid-Afrika te mag speel.
“Ons het dus 'n goeie span om na Botswana te neem en die mikpunt is steeds om onsself gereed vir Mosambiek te kry,” sê Mannetti.
In die kwa­lifisering vir die 2019 Afrika Nasiebeker in Kameroen, is Guinee-Bissau boaan groep K met vier punte, gelyk met die tweede geplaasde Mosambiek.
Namibië is derde en Zambië vierde, met een punt elk ná twee wedstryddae.
Die volgende amptelike wed­stryd vir die Brave Warriors is op 13 Oktober in Mosambiek, voor die herontmoeting in Windhoek drie dae later.
Die finale tuiswedstryd sal tussen 12 en 20 November teen Guinee-Bissau wees voordat hulle in Maart 2019 in Zambië besoek aflê.
Die groepwenner en die naaswenner sal kwalifiseer vir die 32ste Total Afrika Nasiebekertoernooi wat vanaf 7 tot 30 Junie 2019 in Kameroen gespeel sal word. – NFA.orga.na